Обявен е конкурс за вакантна длъжност директор на ЕГТС по Програма ЕСПОН

На 29 януари 2020 г. е обявен конкурс за вакантната длъжност директор на Европейската група за териториално сътрудничество (ЕГТС) по Програма ЕСПОН 2020. Програмата има за цел да повиши ефективността на Европейската кохезионна политика, други секторни политики и програми, изпълнявани чрез Европейските структурни и инвестиционни фондове, както и националните и регионални политики за развитие чрез осигуряването и разпространението на териториални данни и друга информация в помощ на националните и регионални (местни) власти. Програмата ЕСПОН 2020 обхваща цялата територия на Европейския съюз заедно с държавите–партньори Норвегия, Швейцария, Исландия и Лихтенщайн. Общият бюджет на Програмата е 48 678 851 евро, от които 41 377 019 евро принос от ЕС. Програмата има две приоритетни оси: „Териториални данни, трансфер, наблюдение, инструменти и разпространение“ и „Техническа помощ“.

С оглед на изпълнението на стратегията, мисията и целите на Програма ЕСПОН 2020 е учредена ЕГТС, управлявана от Общо събрание, в което са представени трите белгийски региона Фландрия, Валония и Брюксел Столица, както и Великото херцогство Люксембург. ЕГТС изпълнява ролята на „Единствен бенефициер“ по Програма ЕСПОН.

Директорът носи пълна отговорност за дейността на ЕГТС по Програма ЕСПОН: координацията, управлението, планирането и изпълнението на Единствената операция, включително изготвянето на проекти за Годишни работни планове и измененията на Многогодишната работна програма, изготвяне на доклади за напредъка, управление на бюджета, сключването на договори с изпълнители и координация с Комитета за наблюдение и други органи на Програмата за сътрудничество ЕСПОН 2020.

Директорът представлява ЕГТС пред Общото събрание на учредителите и пред Управляващия орган на Програма ЕСПОН.

Директорът отговаря също така за подбора и управлението на персонала на ЕГТС, съставен от международен екип от 22 експерти от различни държави-членки на Европейския съюз.

Директорът следва да притежава опит в областта на териториалното развитие, регионалната политика и / или пространственото планиране и / или европейската политика в контекста на икономическото, социално и териториалното сближаване.

Подробни изисквания за квалификацията, професионалния опит и процедурата за провеждане на конкурса може да се намерят на следния линк: <https://www.espon.eu/director-espon-egtc>

Всички необходими документи за кандидатстване, мотивационно писмо и автобиография (за предпочитане във формат Europass) следва да са на английски език.

Краен срок за подаване на документи за кандидатстване - 15 март 2020 г.